Colofon

©2018 Fieke Gosselaar

Uitgeverij kleine Uil, Groningen
www.kleineuil.nl

Redactie  Jan Glas
Omslagfoto  Pepijn van den Broeke
Omslagontwerp  247design
ePub  LINE UP boek en media bv

ISBN: 9789492190727
ISBN ePub: 9789492190734

Niets uit deze uitgave mag worden verveelvoudigd en/of openbaar gemaakt door middel van druk, fotokopie, microfilm of op welke andere wijze dan ook zonder de voorafgaande schriftelijke toestemming van de uitgever.

Inhoud

Omslag

Colofon

Stad en stroat

Verhoezen in Oosterpaark 

Koos

Onze stroat

Supermaarkt

Grode pries

Regen

Vuur verdedegen

Alles deroet

Stadsleven

Wit-rood lint

Grunnen stoakt

Stad – Leeuwarden Leeuwarden – Stad

Ritme

In n tonnetje

Hoarege man

Ochtendstilte

Grode man en klaaine vraauw

Ronde man

Noar traain

Mien laif

Boukholden

Yes, we can

Laif zaik

Dolende dichters

Mammoet

Autobahn

In traaintje

Laif

Buurman Tinder

Internetdaten

Buurman Tinder

Op pad mit Buurman Tinder

EK mit Buurman Tinder

Sjaauwen

Scrabble

Minimammoet

Stilholden

Nog vroagen?

Mien lief

En mor deurgruien

Zeehonden

Bevallen

Kroamhulp

Hoast

Moeke de vraauw

Wat ze zoal dut 

Steeds sneller

Verkolden

Allinneg in hoes

Kat & baby

Finnewold

Poëzie-oavend

Grunneger

Verhoezen is nait mien hobby

Op boerderij

Sloapkoamer

BNC tegen Thos

Code rood

Lochten

Daankwoord

Stad en stroat

Verhoezen in Oosterpaark 

t Begunt mit t inpakken van deuzen. Datteg deuzen vol. Katte miaauwt op stee woar eerst zien stoule ston. In t nije hoes huift nait zoveul te gebeuren. Der ligt laminoat in elke koamer. Keuken is simpel mor praktisch. Allinneg aandere kaastdeurtjes en den is t goud. Tot Romke komt.

Romke baauwt altied alles mooier. t Begunt mit n mure deroet. Den gaait keuken deroet. Romke het bie kringloop kaasten vonden oet t laboratorium van t biologiegebaauw van universiteit. Twijhonderviefteg euro veur n nije keuken! Vlouer gaait deroet. Romke het n bamboe vlouer vonden mit 70 % körten! Wie binnen gek as we t nait doun!

Ondertussen is ons nije hoes Romkes waarkploats. Op stoulen stoan stoapels planken veur nije boukenkaaste. Langs mure liggen deuzen mit bamboe. Overal liggen mesienes: n ofkörtzoag, n schuurmesiene, n compressor en gereedschopskisten vol mit schroevendraaiers, tangen en alle moaten steeksleutels. Verder is t haile hoes bedekt mit n loag van stof en zoagsel. Romke waarkt hail secuur. 

Omdat we verhoezen noar stroat achter ons, loop ik hinneweer mit drij deuzen op de bolderkar.

‘Hee, rooie, mot dien vrund nait helpen sjaauwen?’ Twij Oosterpaarkers zitten veur t hoes mit n potje bier. ‘Dat is toch dij mit dij board?’ (Dat hebben ze ook al zain.) ‘Doe hest mooie rooie hoaren. Mien vraauw haar ook rood hoar, mor dij is veureg joar overleden aan kanker.’

Ik blief even stoan mit mien bolderkar en mien rooie hoar. Wat mot ik doar op zeggen? Ik antwoord zoiets as ‘Da’s hefteg ja,’ mor de mannen proaten alweer over wat aans.

In t hoes is Romke bezeg mit de òfvoer. Vaaier uur was hai bezeg mit n loatje, mor t is wel n hail mooi loatje worden. Laif en ik kinnen haildaal nait klussen. Ik haar nog n emmer mit 10 liter witte latex op de weg kapot vallen loaten. Noa n dikke twij week het laif zien hoar en board as wilde moanen van n laiwe om zien kop stoan. Ik beleef alles in sloapstand mit wallen tot op mien knijen. Katte ligt haile doagen achter n stoapel stripbouken. Ik wil dernoast liggen goan, tussen Suske en Wiske in, zodat ik n poar weken veuroetraaizen kin in professor Barabas zien tiedmesien. 

Koos

Koos is onze koater van zes en haalve kilo. Hai is nait echt dik, mor wel hail groot. Mien laif nuimt hom ook wel Prins van Drenthe, omdat hai geboren is in Azzen en laif zulf ook Drenth is. Koos drinkt geern wotter oet kroan. As ik thoes kom, ligt hai voak al in wastoavel van sloapkoamer te wachten. As t wotter zachtjes stroomt, dut hai zien kop schaif en begunt concentreerd te drinken. Doarnoa wil hai brokjes, mor hai mag mor 60 gram per dag, en dat vindt hai nait leuk. Daaiernarts haar zegd dat hai aans 10 kilo wegen gaait en dat was vast en zeker nait onze bedoulen.

Boeten is Koos n echte kerel. As buurvraauw mit heur twij bulldogs loopt, begunt hai te bloazen en wordt zien steert twij moal zo dik. Zien veurpootjes boegt hai op zulfde menaaier as bulldogs, dij haard noar hom blaffen. Koos gaait nooit veur honden aan kaante. Even loater heuren wie aan achterkaante van ons hoes haard gejank en gemaauw van verschaaiden katten.

‘Koos!’ roupen laif en ik en wie schaiten noar t balkon. Op dat moment komt ook onze buurman noar boeten en kikt vanòf zien balkon noar beneden of zien katte dertussen zit. Gain katte meer te zain en wie kieken noar t hounderhok van onderburen van buurman.

‘Lest haar n katte n hìnne te pakken,’ zee buurman. ‘Hai trok hìnne zo over schutting hin.’ Ik reageer verboasd en kiek noar schutting van anderhaalve meter hoog en bedenk dat zulfs noast Koos n hìn nog wel oardeg groot is.

Soavends loop ik n rondje deur de stroaten van Oosterpaark en zai n man laankoet veur tillevizie liggen. Zien katte ligt hoog op zien borst in n daipe sloap. Misschain mot man noar wc, mor dat dut hai nou nait. Alles veur zien katte. Boeten zit Koos veur deure te miaauwen. As ik deure open dou, runt hai direct noar boven noar zien wastoavel en wacht op mie.

Onze stroat

Mit n boodschappentaze wandel ik deur onze stroat noar supermaarkt. Langs Fré, onze gruinteboer dij winkel net n haalf uur dicht het. Overdag parkeren auto’s sums sikkom boven op mekoar langs stoupe en fietsers zuiken heur stee doartussen. Minsen strunen langs deuzen vol mango’s, eerdjebaaien en broccoli.

Ik loop langs t hoes van Buurman Tinder, dij net carnaval vierd het in Breda en vertelt dat hai dit joar nait mit zoveul wichter smokt het as veureg joar. Veureg joar haar hai zien hoessleudel in Breda vergeten, zodat hai soavends mit n brak heufd bie ons n stoetje eten haar om doarnoa weerom te raaizen noar t zuden.

Ik wandel langs t hoes van versloafde man, hij kin der nait tegen as minsen hom beschuldegen van fietsendaifstal in onze stroat. Hai zegt altied dat hai dat nait dut in zien aigen buurt, mor doarveur noar buurten gaait woar grode hoezen stoan. Op t bankje zit n olle vraauw mit n heufddouk op. Ze zit der voaker en is hail klaain. Ze zit mit heur baintjes laankoet op t bankje en groet mie vrundelk. Doar vlakbie wonen n poar zuskes. Op n buurtbarbecue haar laif heurd dat voader van zuskes n poar joar leden al noar Syrië goan was. Mien laif geft poëzieles en tiedens zo’n les haar ain zuske in n gedicht schreven dat heur voader heus wel laif was.

Ik kiek omhoog as ik t geluud heur van n Indiase sitar. t Komt van t hoes woar n grode man mit n grieze board woont. Zien plafon het hai volhangen mit Starwars en Startrek roemteschepen. Ik loop langs n hoes woar juust n haile band noar boeten komt, ze loaden heur instrumenten in n buske. Leren jazen, n swaart houdje op, blonde kuif. Even twiefel ik of ik noar supermaarkt goa of toch pizza hoalen zel bie pizzeria Hortensia. Doar stapt net n klaaine man mit n nije bestellen op zien scooter. Sums kin hai gewoon stroat oversteken, omdat buurvraauw n Margaritha besteld het.

Supermaarkt

In Oosterpaark hebben wie n nije supermaarkt. t Grootste verschil mit veurege supermaarkt is, dat der hail aandere minsen komen. Ik was der n poar moal west en zag aalmoal lu dij ik nog nooit zain haar. Woar komen ze weg en woar waren ze eerst? En woar binnen aal dij aandere minsen bleven? Lözzen ze op tussen nije supermaarktbezuikers of goan ze opains eerder of juust loater bosschoppen doun?

Ik keek in t rond en zag vraauwen en mannen mit netjes geknipt hoar, en t leek asof ze aalmoal vanòf heur waark kwamen. Ze bogen zoch over gruintes hin, wandelden noar t grode aanbod van alle soorten keze en worst, oetstald op n centroale stee in supermaarkt (ook ik vergreep mie aan de brie van n sege, t kin wezen dat olle winkel dat ook haar, mor ik heb t doar nooit zain). Ik loop langs n schap mit Raw Food, veur minsen dij allinneg raauw voedsel eten en niks koken of aanbroaden. Woar ligt de Oosterpaarkschnitzel, docht ik bie miezulf.

In veurege supermaarkt luip elkenain altied eerst langs de weekaanbiedingen dij in iezern rekken deur nander stonden: wasmiddel, hoargel of dubbele deodorant. Actiepriezen!

Veur mie kon n vraauw stoan mit n te grode jaze aan, n man mit vetteg hoar. Ik lette nooit specioal op de minsen in winkel. Òf en tou sprong der ais aine oet mit typische persoonleke kenmaarken. t Waren gewone minsen dij net as ik n poar keer per week bosschoppen deden. Ook al zag ik wel dat der sums minsen in riege aansloten mit tien haalve liter bierblikken en n bakje kant-en-kloar nasi. n Jong wichtje van n joar of achttien dij heur dochter van minstens twij joar old oet winkelwoagen tilde.

Woar binnen ze inains? Goan ze zomor aalmoal noar weer n aandere supermaarkt? En mist n aandere supermaarkt de grode groep nije minsen dij hier nou hin goan? Woonden zai aal dij tied vlakbie mor vonden ze olle winkel mor niks? Vraauw van viskroam zee ook: ‘Joa, wie maarken dat der aander volk biekomen is.’

t Is asof Oosterpaark sneller verandert deur ain supermaarkt den deur aal dij huurhoezen dij in leste joaren verkocht binnen.

Grode pries

Voak ropt buurman mie as hai mie zugt. ‘Buuf buuf,’ zegt hai den en drokt mie n braif van gemainte onder mien neuze en vroagt mie wat der staait. Of zien internet waarkt nait. Of hai het n mooie aanbieding zain dat as je van provider wisseln of van stroomleverancier je n mooie körten kriegen en n schier cadeau. Den vroagt hai of hai dat doun mot.

‘Ik wait nait wastoe nou betoalst?’ vroeg ik den. Noa n poar vroagen is t mainsttied zo dat aanbieding nait zo mooi is as dat t liekt. ‘Dit kinstoe beter nait doun.’

Guster haar ik net bosschoppen doan. ‘Buuf buuf,’ heur ik buurman zeggen. ‘Kiek es, hest dit lezen?’ en hai wiest bliede noar zien computerschaarm. ‘Amerikoan wint twijmoal Lotto binnen twij moand,’ lees ik as kop van t bericht.

‘Twijmoal 30.000 euro,’ zegt buurman. ‘Zoooo hee, wat n geluk!’ Hai kikt mie aan. ‘Speulen joe ook mit in n loterij?’

‘Laif koopt òf en tou n stoatslöt.’

‘En wint hai den ook wat?’

‘Sums n tientje.’

Buurman kikt bedenkelk. ‘Of n aandere loterij? Waistoe n betere?’

‘Kinst n kraslöt kopen, den waist direct ofst wonnen hest of nait.’

‘Hest doar wat mit wonnen?’

‘n Moal vatteg euro.’

‘Nee, echt n grode pries, bedoul ik. Dat binnen klaaine priezen,’ zegt buurman. ‘Ik wil n bootje kopen, begriepst?’ Hai laagt braidoet en zugt t al haildaal veur zoch dat hij net as Amerikoan n dikke pries wint.

‘Waist noatuurlek nooit ofst wat winnen gaaist,’ zeg ik.

‘Ik prebaaier t gewoon n joartje, waist wel?’ zegt hai, mor hai liekt der sikkom zeker van dat in n joar tied kaans toch wel redelk groot is. n Joar duurt tenslotte laank.

Regen

Onze katte is nait van suker. Ook mit regen wil ze noar boeten tou. ‘Waist zeker?’ vroag ik en kiek noar doaken van schuurtjes, plassen in toenen en zai dikke druppen. Ze snelt al tussen kier van deure deur. In hoes zitten vindt ze nog aarger den nat worden.